Lars Aagaard (M), 2024-12-12:
Tak for det, hr. formand.
Tak for ordet og forespørgslen om regeringens fremtidige klimapolitiske initiativer, i forlængelse af at Folketinget har modtaget »Redegørelse om klimaeffekter 2024«.
Jeg synes, det igen er en god anledning til at give en status på regeringens klimaindsats, og hvor vi bevæger os hen i de kommende år.
Den har skubbet Danmark i en grønnere retning.
Med bredt samarbejde har vi gjort en kæmpe indsats for at sænke vores CO 2 -udledning.
Jeg vil gerne benytte lejligheden til at sige tak til alle de partier, der har taget ansvar for Danmarks grønne omstilling.
Tilbage i 2019 havde man stort set kun et måltal.
Der var ikke nogen konkrete planer for, hvilke handlinger der skulle til for at nå målet.
Det har vi nu.
I samarbejde med alle partier på tværs af aftalekredse, erhvervslivet og borgerne har vi banet vejen for, at det nu er muligt at nå klimamålet om at reducere vores CO 2 -udledninger med 70 pct. i 2030.
Vi står med andre ord et godt sted, her før julefreden sænker sig.
Men indsatsen skal naturligvis ikke stoppe her, for vi er ikke i mål.
Vi skal derfor blive ved med at gå fra aftaler til reduktioner, og vi skal sikre, at den grønne omstilling skaber en positiv grøn fremtid for alle.
Vi skal også videre mod klimaneutralitet i 2045 og 110-procentsreduktion i 2050.
Et af de næste skridt mod det bliver at fastsætte et nyt mål for 2035 i klimaloven.
Klimaloven har på mange måder været god.
Den har bundet os politikere til at handle, og den har også for det meste ført til langsigtede strukturpolitiske tiltag.
Derfor håber jeg, at mange af jer vil tage del i en samtale om, hvordan vi får indrettet et mål for 2035, der fører til effektiv klimahandling.
Uanset hvad måltallet bliver for 2035, ved vi, at alle sektorer skal bidrage, for at vi kan nå vores mål.
Energisektoren er nået utrolig langt med at udfase de fossile brændsler, og mange andre sektorer er kommet med hen ad vejen.
Med den historiske aftale fra den grønne trepart nærmer vi os et sted, hvor stort set alle udledninger er underlagt en afgift.
Dermed har vi skabt en arkitektur, som danner udgangspunkt for de næste mange års klimapolitik.
Netop den grønne trepart vil jeg gerne dvæle lidt ved.
Med aftalen, først om et grønt Danmark og den politiske aftale ovenpå, har vi sat retningen med en historisk arealomlægning og verdens første klimaafgift på landbruget.
Det er stort og noget, der giver genlyd ude i verden.
Landbruget skal udvikles og omstilles, ligesom landbruget skal bidrage til, at Danmark bliver klimaneutralt.
Landbruget er dog langtfra det eneste sted, hvor der er sket store fremskridt i det forgangne år.
Jeg vil gerne fremhæve tre områder, hvor den grønne omstilling er skredet fremad.
Regeringen har på transportområdet iværksat en række tiltag, der skal sætte fart på omstillingen.
Samtidig skal lastbiler betale vejafgift, alt efter hvor langt de kører og hvor meget CO 2 de udleder.
Også inden for fangst og lagring af CO 2 er der sket vigtige fremskridt.
Sidste år indgik vi en bred aftale om styrkede rammevilkår for ccs i Danmark for at øge sikkerheden for, at de forventede reduktioner realiseres.
Vi har udstedt danmarkshistoriens første tre tilladelser til at efterforske CO 2 -lagring på land.
Vi har åbnet for ccs-puljen på mere end 28 mia. kr. I oktober blev syv danske projekter udvalgt til at indgå forhandling med Europa-Kommissionen om aftale om støtte på 3,5 mia. kr. fra EU's innovationsfond.
Og forleden deltog jeg i den første danske lancering af en fuld CO 2 -fangst-værdikæde.
Det er en investeringsbeslutning om et CO 2 -lager, der forventes at kunne lagre CO 2 allerede fra 2026.
Kæden er etableret fra biogasanlægget til Esbjerg Havn og videre med skib ud i Nordsøen, hvor det kan blive lagret.
De senere år er der også blevet lavet aftaler med store ambitioner for udbygningen af vedvarende energi.
Vi står et andet sted nu.
Omstændighederne og markedet har ændret sig, og det har den seneste tid med skuffende meldinger fra markedet om eksempelvis havvindmøller og forsinkelser af brintrøret også vist.
Derfor er det en opgave, vi skal drøfte i aftalekredsen i det kommende år.
Vi skal sammen finde en måde at håndtere udfordringerne på.